Den kriminelle bandegruppering i Odense, Black Army, går sværere tider i møde, når regeringen sammen med Dansk Folkeparti og Socialdemokratiet når til enighed om 28 initiativer mod rocker- og bandekriminalitet.

Det forsøgte politikerne torsdag eftermiddag og aften, men detaljer omkring finansieringen på 80 millioner kroner så i løbet af aftenen ud til at være det, der kan få en endelig aftale til at trække ud.

Kilder til avisen fortæller, at Dansk Folkeparti og Socialdemokratiet torsdag eftermiddag allerede var i færd med at forhandle de sidste punkter på plads med regeringen, og der var indkaldt til møde med justitsminister Søren Pape Poulsen (K) klokken 18.30 i Justitsministeriet. Allerede klokken 19 ventedes det, hvis man nåede til enighed, at regeringen ville kunne præsentere et flertal for den bandepakke, som under overskriften "Bander bag tremmer" blev præsenteret tilbage i januar.

Det skete bare ikke, og resten af torsdag aften sad partierne stadig til forhandlinger om rockerbandepakken.

Det, der ifølge en kilde tæt på forhandlingerne forhandles meget om, er finansieringen af pakken, hvor regeringen vil tage pengene fra udsatte boligområder.

Den nye rockerbandepakke kommer blandt andet i kølvandet på den bandekrig, som eskalerede hen over sensommeren og efteråret i Odense mellem Black Army og fodsoldaterne i Black Soldiers på den ene side og Hells Angels med rockerlærlingene i AK81 på den anden side.

Der var adskillige tilfælde af skyderier på åben gade mellem parterne, og Fyns Politi måtte indføre visitationszoner og gennem mange uger tvangslukke de to stridende grupperingers klubhuse på henholdsvis Nyborgvej og Petersmindevej i Odense.

Efter pres fra flere partier og efter at justitsministeren skiftede fra Søren Pind (V) til Søren Pape Poulsen (K) præsenteredes i januar 28 initiativer i rockerbandepakken. Blandt andet lægger den nye pakke op til skærpet straf for skyderier i det offentlige rum, afskaffelse af prøveløsladelse for rockere og bandemedlemmer, hårdere kurs over for ledende bandemedlemmer under afsoning, lukning af rockerborge og bandeklubhuse, og fordobling af minimumsstraffen for ulovlig våbenbesiddelse.

For nogle uger siden stod hjemløse frem i Odense og forklarede, hvordan de blev truet og afpresset af Black Army, og den nye bandepakke skal også være med til at beskytte netop dén gruppe og andre særligt udsatte grupper.

Bandepakken lanceres næsten samtidig med, at Fyns Politi og Odense Kommune i mandags havde inviteret 2000 erhvervsdrivende til stormøde på rådhuset for på et lukket møde åbent at tale om afpresning og trusler fra bandegrupperinger. Efter mødet sagde Odenses borgmester Peter Rahbæk Juel (S), at han var overrasket over omfanget af trusler, fordi det var væsentligt større end han først havde troet.

Stormødet på rådhuset kom også i stand, efter at tatovører i Odense havde anmeldt Black Army for afpresning. Tre Black Army-medlemmer sidder stadig varetægtsfængslet i den sag, som kommer for retten den 27. april.